Diari Oficial de la Generalitat Valenciana


Sumari del DOGV 3476, del 19-04-1999 (1999/1987)

ACORD de 28 de gener de 1999, de la Comissió Territorial d'Urbanisme de València, referit a l'homologació del polígon industrial de Bocairent.
----------------------------------------------------------------------------------------------------------------------------------------------

### Dades del document

Número de DOGV
:   3476

Data del DOGV
:   19-04-1999

Secció del DOGV
:   V. ALTRES ANUNCIS - A) ORDENAMENT DEL TERRITORI I URBANISME

Número del document
:   1999/1987


Organisme emissor
:   Conselleria d'Obres Públiques,Urbanisme i Transports

Tipus de document
:   Acord

ACORD de 28 de gener de 1999, de la Comissió Territorial d'Urbanisme de València, referit a l'homologació del polígon industrial de Bocairent. [1999/X1987]
  
Vist l'expedient remés per l'Ajuntament de Bocairent referit a l'homologació del polígon industrial de Bocairent, i de conformitat amb els següents:
  
Antecedents de fet
  
Primer
  
El projecte se sotmeté a informació pública mitjançant l'Acord del Plenari de l'Ajuntament, en la sessió del dia 30 de març de 1998. Després del pertinent període d'exposició pública, en el qual es presentaren 2 al·legacions, el mateix òrgan l'aprovà provisionalment en data 30 de juny de 1998.
  
Segon
  
El projecte consta de memòria justificativa, fitxes de gestió, pla d'informació i pla d'ordenació.
  
Tercer
  
L'objecte del projecte és l'homologació del polígon industrial de Bocairent, constituït per 3 sectors de sòl urbanitzable. Es tracta de configurar el polígon industrial del municipi a l'oest del nucli urbà i al costat de la carretera CV-81 a la vora sud. L'actuació s'emplaça a partir d'un sector ja classificat com a sòl apte per a urbanitzar industrial, i s'amplia cap a l'oest amb dos nous sectors que se reclassifiquen de sòl no urbanitzable a sòl urbanitzable. La dimensió total de l'actuació és de 58,7 hectàrees (24,6 ha, 17 ha i 17,1 ha respectivament cada un dels 3 sectors).
  
La justificació de l'actuació es fonamenta a oferir una alternativa al sòl urbà industrial emplaçat al nucli urbà ?que podria reconvertir-se a residencial- i crear un nou polígon industrial amb accessos viaris adequats, dimensions de parcel·les suficients i sense efectes directes sobre el nucli urbà residencial. A més, es pretén l'ordenació de la zona que, sobretot en l'àmbit del sector 1, tinga diverses implantacions industrials existents.
  
Les determinacions fonamentals de l'homologació són les següents:
  
Directrius d'evolució urbana: alliberament ?i posterior reconversió a usos residencials- del sòl urbà industrial emplaçat al nucli urbà. Configuració d'un nou polígon industrial amb accessos, serveis i dimensions adequats a les indústries de la zona.
  
Classificació del sòl: els terrenys es classifiquen com a sòl urbanitzable. El sector 1 estava classificat en les Normes Subsidiàries vigents com a sòl apte per a urbanitzar, mentre que els Sectors 2 i 3 suposen la reclassificació de sòl no urbanitzable comú a sòl urbanitzable.
  
Delimitació de sectors: es delimiten 3 sectors a l'efecte de definir l'ordenació detallada a través dels corresponents plans parcials. La delimitació dels sectors compleix els criteris de sectorització establits en l'article 20 de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (LRAU), ja que es recolza en elements de la xarxa primària o vials perimetrals.
  
Béns de domini públic no municipal: es dibuixen les zones de protecció respecte a la carretera CV-81 i la seua variant al pas per la població.
  
Àrees de repartiment i aprofitaments tipus: es configura una única àrea de repartiment que engloba els tres sectors, i definir un aprofitament tipus, que coincideix amb l'edificabilitat bruta, de 0,66 m2/m2s.
  
Objectius per als plans parcials: es defineix com a ús dominant l'industrial, i es limita l'ocupació de parcel·la en el 70% i es defineix un coeficient de màxima edificabilitat bruta de 0,66 m2t/m2s.
  
Xarxa primària: es considera que formen part de la xarxa primària de comunicacions la pròpia carretera CV-81 i les rotondes d'accessos als sectors 1 i 2.
  
Condicions de connexió: s'aporten fitxes de gestió per a cada un dels sectors, en les quals es concreten les condicions de connexió de cada un d'aquests amb la xarxa primària.
  
Quart
  
La Divisió de Carreteres de la Direcció General d'Obres Públiques de la COPUT emeté informe, en data 16 de juny de 1998, i posteriorment un nou informe, de data 9 de setembre de 1998, aquest últim de caràcter favorable condicionat.
  
La Confederació Hidrogràfica del Xúquer emeté informe, en data 23 de juny de 1998, en el qual no es plantegen deficiències al projecte, i recorden el compliment de la legislació vigent en la matèria.
  
El Servei d'Explotació de Vies i Obres de la Diputació Provincial emeté informe desfavorable, en data 22 de setembre de 1998.
  
Cinqué
  
Bocairent té les normes subsidiàries aprovades definitivament per la Comissió Territorial d'Urbanisme, en data 25 de juliol de 1994.
  
Sisé
  
El sotsbsecretari d'Urbanisme i Ordenació Territorial resolgué, en data 24 de setembre de 1998, no elevar al ple de la Comissió Territorial d'Urbanisme el present expedient mentre no s'emetera la Declaració d'Impacte Ambiental, sense perjuí del qual s'emeté informe previ amb unes consideracions que, fonamentalment, es referien a la qualificació d'alguns elements viaris com a xarxa primària i a la connexió de la carretera VV-2031 amb la CV-81.
  
Seté
  
En data 23 de novembre de 1998 es presentà una nova documentació del projecte (Pla de la Xarxa Primària de Comunicacions) a fi d'arreplegar els aspectes indicats en els informes sectorials de carreteres.
  
Respecte a aquesta nova documentació se sol·licità informe al Servei d'Explotació de Vies i Obres de la Diputació Provincial, en data 27 de novembre de 1998.
  
En data 27 de gener de 1999, s'ha presentat una nova documentació corregida en la qual s'esmena l'error material de l'anterior documentació a causa de la falta de grafisme dels elements de la xarxa primària.
  
Vuité
  
La Direcció General de Desenvolupament Sostenible de la Conselleria de Medi Ambient emeté Declaració d'Impacte Ambiental favorable, en data 18 de gener de 1999, amb una sèrie de condicionants que consten en la citada declaració.
  
Fonaments de dret
  
Primer
  
La tramitació ha sigut correcta, de conformitat amb allò que s'ha establit en l'article 38, per remissió de la disposició transitòria primera, apartat 2, de la LRAU i en el punt III de la Instrucció de Planejament 1/1996, de 23 de gener de 1996, sobre l'homologació de plans d'urbanisme a la Llei Reguladora de l'Activitat Urbanística.
  
Segon
  
La documentació està completa, a l'efecte del compliment d'allò que s'ha preceptuat en l'article 27 de la LRAU i en l'apartat II.9 de la Instrucció 1/1996, sobre homologació de plans d'urbanisme a la LRAU.
  
Tercer
  
L'Ajuntament de Bocairent sol·licita l'aprovació definitiva de l'homologació a la Conselleria d'Obres Públiques, Urbanisme i Transports, perquè posteriorment es tramiten els Plans Parcials de desenvolupament, que seran d'aprovació municipal, després de l'obtenció prèvia de la cèdula d'urbanització expedida per aquesta Conselleria.
  
Quart
  
Es tracta d'una homologació sectorial (que inclou 3 sectors) i modificativa, ja que inclou una modificació important com és el canvi de classificació de sòl no urbanitzable a sòl urbanitzable.
  
Cinqué
  
En el nou pla que s'ha aportat, s'ha previst la definició d'elements de la xarxa primària respecte del projecte inicial, i s'afegeix el nou enllaç sobre la carretera CV-81, el vial perimetral que passa pel costat sud de tota l'actuació i el viari de connexió de la carretera VV-2031 amb la CV-81. D'aquesta forma, es configura una xarxa unitària, com exigeix l'apartat E) de l'article 17.2 de la LRAU.
  
Sisé
  
El Servei d'Explotació de Vies i Obres de la Diputació Provincial ha emés nou informe, de data 26 de gener de 1999, respecte a la nova documentació, que indica el següent:
  
«S'han produït unes correccions en el traçat del viari que substituirà en part la carretera VV-2031 de la Diputació, i es millora el seu traçat en planta.
  
Entenent que el polígon consta de tres sectors i que el sector central (sector 2) serà l'últim en desenvolupar-se i sent aquest el que afecta directament l'actual carretera de la Diputació, quan es desenvolupe el pla parcial del mencionat sector 2, haurà de remetre's per a informe vinculant a aquesta Diputació perquè s'hi haurà de preveure de forma adequada la reposició del mencionat tram de carretera mitjançant projecte de construcció pel tècnic competent, i preveure les definicions de les característiques geomètriques de la planta i l'alçat, la secció transversal, el drenatge, el revestiment i els paviments i la senyalització.
  
Per a poder suprimir l'actual connexió de la carretera VV-2031 amb la CV-81, s'haurà de construir prèviament l'enllaç projectat (el més allunyat del nucli de Bocairent) i la interconnexió pel viari de vora del polígon entre el dit enllaç i l'actual carretera.
  
Amb tots els condicionants anteriors, informem favorablement la mencionada homologació en el seu document de 12/11/98 (nova documentació)».
  
Seté
  
A la vista de l'anterior, es consideren esmenades les deficiències que s'indicaren en l'informe previ del sotssecretari d'Urbanisme i Ordenació Territorial, de data 24 de setembre de 1998.
  
Vuité
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a emetre dictamen resolutori sobre l'homologació dels plans urbanístics de municipis menors de 50.000 habitants, de conformitat amb allò que s'ha disposat en la disposició transitòria primera, punt 2, per remissió a l'article 39, de la Llei Reguladora de l'Activitat Urbanística, en relació amb l'article 10.A, per remissió de l'article 9.1, del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista de tot el que s'ha exposat anteriorment, la Comissió Territorial d'Urbanisme, en sessió del 28 de gener de 1999, acorda aprovar definitivament l'homologació del polígon industrial de Bocairent.
  
L'Ajuntament de Bocairent haurà de notificar el contingut del present acord a tots els particulars interessats en l'expedient de referència.
  
Contra la present resolució, que no posa fi a la via administrativa, es podrà interposar recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptat a partir de la data de recepció de la present notificació.
  
Tot això sense perjuí que es puga exercir qualsevol altre recurs que s'estime oportú.